АҞӘА, лаҵара 21 - Sputnik. Аԥсны Аҩнуҵҟатәи аусқәа рминистрра атәыла ауааԥсыра рахь ааԥхьара ҟанаҵеит аҳәынҭқарратә усбарҭақәеи, ауаажәлари асасцәеи рыԥсҭазаареи русуреи ирԥырхагоу ашьаҿақәа ҟарымҵаларц, абри атәы аанацҳауеит аминистрра аофициалтә саит.
Уи адагьы, аусбарҭа атәылауаа ирыҳәоит "апровокациақәа рыҽрырымҭаларц, ироуа аинформациа иазхәыцны, цқьа иҭҵааны, азакәан иқәныҟәаларц".
"Ҳауаажәлар рхаҭарнакцәа шьоукы-шьоук рхымҩаԥгашьа аполитикатә шантаж иеиԥшуп, атәылауаа рыхдырра аманипулиациа азыруеит, ргәалаҟазаарақәа ирылахәмаруеит, зны-зынлагьы ирырҭоит ииашам, иҵаҵӷәыдоу аинформациа. Ари зегьы ҳтәылаҟны иҽеим аҭагылазаашьахь икылнагар ҟалоит", - аҳәоит адырраҭараҟны.
Аԥсны ААР иаҿагылоит "азакәан еилазго аусмҩаԥгатәқәа, атәыла ахы-аҵыхәа азинмчра ашьақәыргыларазы иқәԥоит".
Иара убасгьы атәылауаа рахь ааԥхьара ҟанаҵоит амассатә уснагӡатәқәа рымҩаԥгараан аҳәынҭқарра азакәанԥҵара иқәныҟәаларц.